b'\n_START_ARTICLE_\nSiva vrana\n_START_SECTION_\nOpis\n_START_PARAGRAPH_\nJe lahko prepoznavna po dvobarvnem, \xc4\x8drno-sivem perju po telesu. Rep, peruti, glava in grlo so ble\xc5\xa1\xc4\x8de\xc4\x8de \xc4\x8drni, \xc4\x8drna obarvanost grla se nadaljuje do prsi, kjer se zaklju\xc4\x8di z neravnim robom. Trup je pepelnato siv z nekoliko temnej\xc5\xa1imi \xc4\x8drtami, ki dajejo rahlo progast videz. \xc4\x8cez krila meri od 84\xc2\xa0cm do enega metra, dolga pa je od 44 do 51\xc2\xa0cm._NEWLINE_V letu jo je prav tako enostavno prepoznati po zaokro\xc5\xbeenih konicah kril, ki se zaklju\xc4\x8dujejo s\xc2\xa0\xc2\xbbprsti\xc2\xab\xc2\xa0(razkre\xc4\x8denimi primarnimi letalnimi peresi), predvsem pa po lenobnem, neodlo\xc4\x8dnem zamahovanju s krili._NEWLINE_Ogla\xc5\xa1a se z glasnim, raskavim \xc2\xa0\xc2\xbbkra\xc2\xab\xc2\xa0, najpogostej\xc5\xa1i klic, ki ima tudi funkcijo petja, je tri- do \xc5\xa1tirikrat ponovljen\xc2\xa0\xc2\xbbkra\xc2\xab. Ob prepiranju spu\xc5\xa1\xc4\x8dajo sive vrane tudi dalj\xc5\xa1i grlen zvok. Po ogla\xc5\xa1anju jo je prakti\xc4\x8dno nemogo\xc4\x8de lo\xc4\x8diti od sorodne \xc4\x8drne vrane._NEWLINE_Mladi\xc4\x8di so ob izvalitvi zelo temni, z modrikastimi ali sivkastimi o\xc4\x8dmi in rde\xc4\x8dimi usti.\n_START_SECTION_\nBiologija\n_START_PARAGRAPH_\nJe vsejedi mrhovinar, pri iskanju hrane s pridom uporablja svojo visoko inteligenco. S tal pobira ore\xc5\xa1ke, \xc5\xa1koljke ali rakovice in jih spu\xc5\xa1\xc4\x8da z velike vi\xc5\xa1ine na trdo podlago da se razbijejo. V mestih jo pogosto zalotimo pri odpiranju vre\xc4\x8d za smeti in podobno. Poleg tega tudi krade jajca in mladi\xc4\x8de drugih ptic, npr. galebov in kormoranov._NEWLINE_Gnezdi od februarja do srede junija, odvisno od podnebja - severneje v obmo\xc4\x8dju raz\xc5\xa1irjenosti je gnezditev kasnej\xc5\xa1a. Najve\xc4\x8dkrat zgradi veliko gnezdo visoko v kro\xc5\xa1nji drevesa, kjer samica izle\xc5\xbee tri do \xc5\xa1est modrikastih jajc z rjavimi pegami. Mladi\xc4\x8di se izvalijo po 18 do 19 dneh, v \xc4\x8dasu valjenja skrbi za hrano samec. Iz gnezda odidejo po dodatnem mesecu dni. V \xc4\x8dasu gnezditve, pa tudi sicer so vrane zelo agresivne do ve\xc4\x8djih pti\xc4\x8dev, ki pridejo v bli\xc5\xbeino._NEWLINE_Koliko \xc4\x8dasa \xc5\xbeivijo ni znano, zelo podobna \xc4\x8drna vrana pa po navadi dose\xc5\xbee \xc5\xa1tiri leta starosti.\n_START_SECTION_\nRaz\xc5\xa1irjenost in \xc5\xa1tevil\xc4\x8dnost\n_START_PARAGRAPH_\nVe\xc4\x8dina virov \xc5\xa1e vedno podaja podatke o \xc5\xa1tevil\xc4\x8dnosti skupaj za \xc4\x8drno in sivo vrano (kot enotno vrsto Corvus corone), med njimi IUCN, ki navaja obmo\xc4\x8dje raz\xc5\xa1irjenosti veliko okoli 10 milijonov km\xc2\xb2 in populacijo veliko med 14 in 34 milijonov osebkov samo v Evropi. Siva vrana \xc5\xbeivi v severni, vzhodni in jugovzhodni Evropi, Zahodni Aziji ter delti Nila v Egiptu.\n_START_SECTION_\nSiva vrana v Sloveniji\n_START_PARAGRAPH_\nV Sloveniji je siva vrana najpogostej\xc5\xa1a med vsemi vrani, predvsem v obmo\xc4\x8djih kjer prevladuje kulturna krajina, odsotna je le v vi\xc5\xa1jih legah in strnjenih gozdovih. Na \xc5\xbeivljenje v sredi\xc5\xa1\xc4\x8dih ve\xc4\x8djih mest se je prilagodila \xc5\xa1ele v zadnjih nekaj desetletjih in tam postala velik \xc5\xa1kodljivec. Poleti po gnezditvi se mlade sive vrane zdru\xc5\xbeujejo v jate po ve\xc4\x8d deset osebkov, pozimi pa so jate manj\xc5\xa1e, sestavljajo jih predvsem pari.'